**צוות מוגנות יישובי**

תושבים יקרים שלום רב,

**"כי כאשר יקום איש על רעהו ורצחו נפש כן הדבר הזה" (דברים, כב',כו')**

[[1]](#footnote-1)פגיעה מינית על הופעותיה השונות מופיעה בעיתונים ובחדשות מידי יום ביומו, ובכל זאת אנו מעדיפים לדחוק את הנושא לקרן זווית, להתעלם ממנו ולחוש כי הדברים, למעשה, אינם נוגעים לחיינו.

הרצון להכחיש ולהסתיר הנו משותף לנפגעי הטראומה עצמם ולחברה בכללותה. הנפגעת עצמה היא זו שההתמודדות עם הפגיעה קשה עבורה ביותר, ולכן אצלה גם חזק ביותר הרצון להכחשת הפגיעה.

עלינו כחברה לעזור לנפגעות להשתחרר מדפוס התמודדות לא בריא זה של הכחשה, המוביל ברמה האישית לקיומם של סימפטומים קשים אצל הנפגעת, ולהמשך שכיחותן הגבוהה של פגיעות מיניות ברמה החברתית.

נושא מושתק עוד יותר הוא פגיעות מיניות אצל בנים. רק בשנים האחרונות אנחנו מתוודעים לממדיה הרחבים של התופעה (על פי מרכז הסיוע לנערים וגברים אחד משבעה גברים עבר תקיפה מינית בדרך כלל על ידי תוקף גבר), ולהשלכות החמורות שלה על מצבם הנפשי וזהותם המגדרית של הנפגעים. גברים נפגעי תקיפה מינית נמצאים במובן זה במקום קשה ביותר, עלינו לדאוג שקשר השתיקה והבושה הכבדים ישבר גם במקרים אלו.

בדרך כלל, כאשר אנחנו כבר מדברים עם ילדינו (ובעיקר עם ילדותינו) על הנושא אנחנו מסתפקים באזהרה מפני אנשים זרים, לקיחת טרמפים והליכה לבד במקומות חשוכים. זאת **מתוך תפיסה כי החברה בה אנו חיים הנה בטוחה ומוגנת, והסכנה קיימת (אם בכלל) מגורמים חיצוניים וזרים לנו.**

למעשה, מרביתם של מקרי התקיפה (כ- 87% מהם) מתרחשים על ידי אדם המוכר לנפגעת. ויותר ממחצית ממקרים אלו מתרחשים בבית הנפגעת או התוקף. כך, **התמודדות המסתפקת באזהרה מפני טרמפים ואנשים זרים אינה נותנת מענה אמיתי לסכנות העיקריות.**

התפיסה, כי החברה הקרובה לנו הנה בטוחה נכונה לגבי החברה בכללותה, אך היא חזקה פי כמה כאשר מדובר בחברה הדתית.

דא עקא, לא רק שבחברה הדתית מתרחשים לצערנו מקרי תקיפה מינית כמו בכל חברה אחרת, מקרים אלו פעמים רבים מושתקים, מוכחשים ואינם מטופלים מתוך חוסר היכולת להכיר בקיומם בקרב האוכלוסייה הדתית. לא זו בלבד, למרות שהעובדות מצביעות על כך **שנשים נפגעות בשכיחות שווה ללא קשר לאורח חייהן או הופעתן,** פעמים רבות, כאשר נחשף מקרה של פגיעה מינית הנטייה המידית היא להאשים את הנפגעת בחוסר צניעות והתנהגות בלתי הולמת אשר גרמו לפגיעתה.

פעמים רבות אנו נתקלים בטעמים נוספים להתלבטות של מחנכים והורים באשר לחשיפת ילדים ומתבגרים לתקיפה מינית- 'מדוע להפחיד?' מדוע לקלקל את תמימותם?' 'בשביל מה להרוס את האמון שלהם בזולת ובעולם?'

שאלות אלו נובעות מתוך רצון אמיתי להגן על הילדים וליצור עבורם עולם שכולו טוב, ואולם, לצערנו, אין העולם כזה. עלינו לחשוף את הילדים לנושאים קשים אלו כי, למעשה, אין לנו ברירה בעולם בו אחת מכל שלוש נשים נפגעת מינית ואחת מתשע נשים נפגעת גילוי עריות.

אין לנו ברירה בעולם בו קבוצת הסיכון הגבוהה ביותר הנה ילדים (בנים ובנות כאחד) ומתבגרות דווקא בשל תמימותם, חולשתם והתלות שלהם בעולם המבוגרים. משמעותה של הימנעות משיחה על נושאים אלו היא השארת הילדים חסרי ישע ללא כלים למניעת הפגיעה או התמודדות עם התרחשותה. משמעותה של השתיקה היא השארתם של ילדים ומתבגרים בודדים בכאבם.

בכל זאת, **ישנה חשיבות בהתלבטות האם לא לחשוף את הילדים למידע שעלול לפגוע בתמימותם** ואמונם של ילדנו בעולם המבוגרים. חשיבותה בכך שהיא מציבה בפנינו אתגר- עלינו לדבר עם ילדינו ותלמידינו על פגיעה מינית באופן בו לא יפגע אמונם בזולת באשר הוא, אלא **להפך- יתחזק אמונם במבוגרים הקרובים להם מתוך שיכירו בנכונותם לעמוד לצדם בכל עת ויראו כי ניתן לדבר אתם על כל נושא**, גם אם הוא קשה מנשוא. כן, עלינו לחשוף את הילדים לנושא בזהירות ובעדינות ברמה הרגשית והשכלית המותאמת להם. ועוד, **עלינו לחשוף את הילדים לסכנותיה של הפגיעה המינית כחלק ממכלול של שיח פתוח הכולל בתוכו התייחסות לגוף, למיניות ולהקשרים מגדריים באופן חיובי ובריא ולא רק דרך צדדיו הפתולוגיים.**

לפני כחצי שנה בהתייעצות עם המחלקה לשירותים חברתיים במועצה, הוחלט על הקמה של צוותים בישובים שיעסוק בנושא המוגנות האישית ביישוב.

החלטה זו נבעה מתוך ההבנה שיש לקדם תחומים אלו בכלל היישובים במועצה.

בכובד ראש וביד רועדת הרמנו את הכפפה מתוך הבנה כי 'לא לעולם חוסן' וכי יש לפעול להקמת צוות מוגנות יישובי.

מטרתו של הצוות הינה:

* לנהל תוכנית יישובית כלל גילאית שתעסוק במניעה ובהגדלת מודעות הציבור לנושא.
* בעת הצורך ח"ו, לסייע ולרכז את הפן הקהילתי וההשלכות הנגזרות מכך בניהולו של הרב רובי.

הצוות היישובי מונה מס' תושבים: **הרב רובי, אודיה יחיאלי, יעקב שטרן, שרי קרנדיאן-עו"ס ורענן גלמן.**

הצוות החל בהשתלמויות מקצועיות להכשרה בנושא וימשיך לקיים השתלמויות עיתיות לצורך שמירת כשירות רלוונטית.

.**חשוב להדגיש- הצוות אינו תחליף לאנשי המקצוע השונים אלא מטרתו העקרית היא להעלות את המודעות לנושאים אלו ולהוות כתובת קהילתית זמינה.**

בשיתוף המועצה, הצוות בנה תוכנית מודעות שנתית בראיה תלת שנתית ורב גילאית (ילדים, נוער ומבוגרים) ויחל את יישומו בחודשים הקרובים.

לסיום, על אף הסטטיסטיקות הגבוהות, אנו תקוה כי לא נזדקק להתמודד עם תרחישים מעין אלו, עם זאת יש לזכור כי מודעות כנה ונכונה תורמת רבות לצמצום התופעה ולהפחתתו נזקו.

**הצוות זמין לכל התייעצות וסיוע לכל מי שמרגיש צורך ורצון באוזן קשבת לכל מה שקשור לתחומים אלו -**

**ניתן לפנות אלינו בכל עת.**

בברכה,

**צוות מוגנות יישובי**

1. חלק מהדברים ומהמחקרים לקוחים מתוך מידע לציבור שנכתבו ע"י מיקי פורת מנהלת השירות הפסיכולוגי- גוש עציון [↑](#footnote-ref-1)